РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/152-19

19. јун 2019. године

Б е о г р а д

З А П И С Н И К

62. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 17. ЈУНА 2019. ГОДИНЕ

Седница је почела у 12,00 часова.

Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Михаило Јокић, Ђорђе Комленски, Жарко Мићин, Милетић Михајловић, Јован Палалић и Балинт Пастор.

Осим чланова Одбора, седници су присуствовали и Станија Компировић, заменик члана др Александра Мартиновића и Александра Мајкић, заменик члана Биљане Пантић Пиља.

Седници нису присуствовали чланови Одбора: Марко Парезановић, Наташа Мићић, Душан Петровић, Срето Перић, Вјерица Радета, нити њихови заменици.

Седници су присуствавали и Оља Јовичић, генерални секретар Стручне службе Заштитника грађана и Марија Подунавац, шеф Кабинета Заштитника грађана; Станојла Мандић, заменик Повереника за информације од јавног значаја и заштиту података о личности Маринко Радић, генерални секретар; Дејан Дамњановић, заменик директора Агенције за борбу против корупције, Верка Атанасковић, в.д. помоћника директора у Сектору за сукоб интереса и питања лобирања.

Председник Одбора је констатовао да су испуњени услови за рад и пуноважно одлучивање и предложио да се на основу члана 92. став 2. Пословника Народне скупштине Дневни ред допни тачком четири: Разматрање Предлога одлуке за избор судија које се први пут бирају на судијску функцију, који је поднео Високи савет судства (број: 119-1851/19, од 13. 6. 2019.) и тачком пет: Разматрање Предлога одлуке за избор заменика јавних тужилаца, који је поднело Државно веће тужилаца (број: 119-1875/19, од 13. 6. 2019.).

Чланови Одбора су **једногласно** усвојили овај предлог, након чега је председавајући ставио на гласање, а чланови Одбора су **једногласно** утврдили следећи

Д н е в н и р е д :

1. Разматрање Редовног годишњег извештаја Заштитника грађана за 2018. годину (број: 02-487/19 од 19. марта 2019. године);
2. Разматрање Извештаја о спровођењу Закона о слободном приступу информација од јавног значаја и Закона о заштити података о личности за 2018. годину (број: 02-541/19 од 25. марта 2019. године);
3. Разматрање Извештаја о раду Агенције за борбу против корупције за 2018. годину, са Извештајем о спровођењу Националне стратегије за борбу против корупције и Акционог плана за примену Националне стратегије за борбу против корупције у Републици Србији за период од 2013. до 2018. године (број: 02-1409/19 од 1. априла 2019. године);
4. Разматрање Предлога одлуке за избор судија које се први пут бирају на судијску функцију, који је поднео Високи савет судства (број: 119-1851/19, од 13. 6. 2019.);
5. Разматрање Предлога одлуке за избор заменика јавних тужилаца, који је поднело Државно веће тужилаца (број: 119-1875/19, од 13. 6. 2019.).

**ПРВА ТАЧКА** – Разматрање Редовног годишњег извештаја Заштитника грађана за 2018. годину (број: 02-487/19 од 19. марта 2019. године).

**Оља Јовичић** је укратко представила Редован годишњи извештај Заштитника грађана за 2018. годину.

Нагласила је да дванаести по реду Редован годишњи извештај Заштитника грађана представља преглед стања људских права у Републици Србији у 2018. години, као и да су се грађани у извештајном периоду највише притуживали на поступке у оквиру „добре управе“, права на поштовање закона, права на ефикасно поступање органа, док се трећина свих притужби односи на повреде економских, имовинских и социјално-културних права.

Изнела је статистичке податке у вези са укупним бројем притужби грађана у 2018. години, од којих се највећи број односио на рад јединица локалне самоуправе, ресор правосуђа, рад министарстава, незапосленост, неефикасност државних органа, те је представила начине поступања Заштитника грађана по њима.

Рекла је да је Заштитник грађана у 2018. години упутио преко 400 препорука, од којих се највећи број односи на област родне равноправности.

Нагласила је да је Заштитник грађана у извештајном периоду, уочио интензивније активности Владе на модернизацији рада државне управе кроз развој и примене различитих електронских сервиса, као и у озбиљнијем приступу и учесталијим активностима усмереним на усавршавање кадрова у домену „добре управе“, посебно кроз доношење Закона о Националној академији за јавну управу.

Указала је да је током извештајног периода у Републици Србији настављена тенденција унапређивања права лица лишених слободе, примене полицијских овлашћења, као и спречавање тортуре и других облика злостављања.

Истакла је да су обуке државних службеника који поступају према лицима лишеним слободе допринеле подизању њихове свести да било који облик злостављања представља недозвољено поступање, па Заштитник грађана ни у једном поступку покренутом по притужбама лица лишених слободе током 2018. године није утврдио да је у поступању контролисног органа дошло до повреде права лица лишеног слободе који је уложио притужбу.

Навела је да су међу најугроженијим категоријама лица лишена слободе у психијатријским установама и установама домског типа.

Нагласила је да је у погледу унапређења нормативног оквира потребно извршити поједине измене у Кривичном законику, како би се извршило његово усклађивање са одредбама Конвенције о спречавању тортуре Уједињених нација.

Рекла је да је приликом вршења надзора установљено да и даље највећи проблем представљају неадекватне просторије за смештај притворених лица и лица лишених слободе.

Објаснила је структуру и начин представљања препорука Заштитника грађана у оквиру Годишњег извештаја и навела неке од њих.

Председавајући је отворио расправу у вези са овом тачком дневног реда у којој је учествовао Михаило Јокић који је нагласио да је потребно да Заштитник грађана приликом својих активности понуди и решења у оним ситуацијама у којима јединица локалне самоуправе не поступи у складу са препорукама.

Како се више нико није јавио за реч председавајући је закључио расправу у вези са овом тачком дневног реда и предложио:

-да Одбор за правосуђе, државну управу и локалну самоуправу, на основу члана 238. Пословника Народне скупштине поднесе Извештај Народној скупштини у коме ће навести да је Редован годишњи извештај Заштитника грађана за 2018. годину поднет Народној скупштини на основу члана 33. став 1. Закона о Заштитнику грађана;

-да утврди следећи Предлог закључка који ће доставља Народној скупштини на разматрање и усвајање:

1. Народна скупштина оцењује да је Заштитник грађана својим Редовним годишњим извештајем за 2018. годину, кроз целовито представљање активности Заштитника грађана у извршавању уставних и законских надлежности, дао општу оцену стања и квалитета остваривања и заштите права грађана пред државним органима, стање државне управе и јавног сектора у целини, указујући на неопходне системске промене кроз изградњу и јачање инстуција, у циљу унапређења владавине права, поштовања људских и мањинских права и остваривања права грађана.

2. Народна скупштина, полазећи од оцене Заштитника грађана о положају грађана у односу на органе управе, препоручује Влади данастави са континуираним: надзором над радом судске управе, јавних извршитеља и доследном применом прописа којима је регулисано поступање по притужбама на њихов рад; унапређивањем комуникације са грађанима; надзором над доследном применом прописа у свим областима; анализирањем ефеката примене закона, у циљу ефикасног и законитог остваривања права грађана и унапређивања механизама за заштиту њихових права.

3. Народна скупштина позива Владу да настави са спровођењем реформе државне управе, посебно у домену деполитизације, рационализације и професионализације државне управе, што ће допринети ефикасној примени донетих закона у овој области.

4. Народна скуштина позива Владу да у наредном периоду, у складу са иницијативама и препорукама Заштитника грађана, предложи Народној скупштини измене Закона о заштитнику грађана којима ће се ускладити правни оквир за рад Заштитника грађана са уоченим изазовима у досадашњем раду.

5. Надлежни одбори Народне скупштине ће, у вршењу своје законодавне и контролне функције, пратити рад извршних органа са становишта поштовања препорука Заштитника грађана и овог закључка.

6. Народна скупштина позива Владу да континуирано ивештава Народну скупштину о спровођењу ових закључака;

-да за представника предлагача на седници Народне скупштине буде одређен Петар Петровић, председник Одбора.

Чланови Одбора су **већином гласова** усвојили наведенe предлогe.

**ДРУГА ТАЧКА** - Разматрање Извештаја о спровођењу Закона о слободном приступу информација од јавног значаја и Закона о заштити података о личности за 2018. годину (број: 02-541/19 од 25. марта 2019. године).

**Станојла Мандић** је укратко представилa Извештај о спровођењу Закона о слободном приступу информацијама од јавног значаја и Закона о заштити података о личности за 2018. годину истакавши да је 2018. година била година са највише изазова у раду Повереника за четрнаест година постојања, а истовремено и година најобимнијег рада.

Приказала је преглед стања и препреке у остваривању права на слободан приступ информацијама од јавног значаја и права на заштиту података о личности; активности Повереника у вези са заштитом и унапређењем права на приступ информацијама, као и активности Повереника у вези са заштитом података о личности; преглед сарадње са медијима и приказ активности Повереника у медијима, као и у области међународне и регионалне сарадње.

Указала је на стање у оквиру службе Повереника, као и на несклад који постоји између одобрених и потребним средствима за рад, те је навела предлоге Повереника упућене Народној скупштини и Влади Републике Србије.

Рекла је да се предлози Повереника Народној скупштини Републике Србије односе на потребу да благовремено (пре 21. 08. 2019. године - датума почетка примена новог Закона о заштити података о личности), буде усвојен Предлог закона о изменама и допунама овог закона, припремљен у сарадњи и у складу са сугестијама Повереника, како би се Закон учинио применљивим; да без одлагања буде усвојен Предлог закона о изменама и допунама Закона о слободном приступу информацијама од јавног значаја, припремљен у сарадњи и у складу са сугестијама Повереника, у тексту који би допринео унапређењу права која Закон уређује; да буде обезбеђен стални надзор над спровођењем закључака Народне скупштине коришћењем расположивих механизмима контроле над радом Владе РС; да надлежни одбори и стручне службе Народне скупштине приликом усвајања закона с дужном пажњом размотре ставове Повереника у погледу усклађености, као и могућих ефеката тих закона на остваривање права на приступ информацијама од јавног значаја и права на заштиту података о личности; да благовремено и адекватно буде пружена пуна подршка Поверенику као самосталном државном органу који је независан у вршењу своје надлежности.

Председавајући је отворио расправу у вези са овом тачком дневног реда, па како се нико није јавио за реч закључио је расправу и предложио:

-да Одбор за правосуђе, државну управу и локалну самоуправу, у складу са чланом 238. Пословника Народне скупштине, поднесе Извештај Народној скупштини о размотреном Извештају о спровођењу Закона о слободном приступу информација од јавног значаја и Закона о заштити података о личности за 2018. годину, који је поднет Народној скупштини на основу члана 36. Закона о слободном приступу информацијама од јавног значаја и чл. 44. и 58. Закона о заштити података о личности;

-да утврди следећи Предлог закључка који доставља Народној скупштини на разматрање и усвајање:

1. Народна скупштина констатује да је Повереник за информације од јавног значаја и заштиту података о личности у Извештају о спровођењу Закона о слободном приступу информацијама од јавног значаја и Закона о заштити података о личности за 2018. годину указао на стање у области слободног приступа информацијама од јавног значаја и области заштите података о личности, оцењујући да је остварено стање на пољу заштите и афирмације права на слободан приступ информацијама од јавног значаја и права на заштиту података о личности ограниченог напретка.

2. Народна скуштина позива Владу да у наредном периоду предузме потребне активности како би се омогућила ефикасна примене начела које прописује Закон о заштити података о личности („Сл. гласник РС, број 87/18), те да се доношењем подзаконских прописа обезбеди потпуно остваривање права грађана на заштиту података о личности у складу са важећим прописима и међународним стандардима. Такође, Народна скупштина подржава Владу да интензивира активности на припреми измена и допуна Закона о слободном приступу информацијама од јавног значаја, како би се ова област унапредила и омогућило поштовање основних начела слободног приступа информацијама од јавног значаја.

3. Народна скупштина препоручује Влади да у складу са одговарајућим законским одредбама, обезбеди извршавање коначних, извршних и обавезујућих решења Повереника и да, користећи постојеће законске маханизме, преко надлежног министарства, примењује мере из своје надлежности, покретањем поступка за утврђивање одговорности за пропусте у раду државних органа, као и одговорности функционера који нису извршавали обавезе у складу са законом.

4. Народна скупштина се обавезује да ће, у циљу стварања конзистентног правног система у области слободног приступа информацијама од јавног значаја и заштите података о личности, у својој законодавној активности настојати да се у погледу предложених појединачних решења закона обезбеди поштовање основних начела слободног приступа информацијама од јавног значаја и права на заштиту података о личности, посебно када на то укаже Повереник за информације од јавног значаја и заштиту података о личности.

5. Народна скупштина позива Владу да редовно подноси Народној скупштини извештај о спровођењу ових закључака.

6. Овај закључак објавити у „Службеном гласнику Републике Србије";

-да за представника предлагача на седници Народне скупштине буде одређен Петар Петровић, председник Одбора.

Чланови Одбора су **већином гласова** усвојили наведене предлоге.

**ТРЕЋА ТАЧКА –** Разматрање Извештаја о раду Агенције за борбу против корупције за 2018. годину, са Извештајем о спровођењу Националне стратегије за борбу против корупције и Акционог плана за примену Националне стратегије за борбу против корупције у Републици Србији за период од 2013. до 2018. године (број: 02-1409/19 од 1. априла 2019. године).

**Дејан Дамњановић** је укратко представио Извештаја о раду Агенције за борбу против корупције за 2018. годину, са Извештајем о спровођењу Националне стратегије за борбу против корупције и Акционог плана за примену Националне стратегије за борбу против корупције у Републици Србији за период од 2013. до 2018. године.

Представио је положај и улогу Агенције, њену организациону структуру и опис надлежности. након чега је ближе описао рад Агенције и резултата које је постигла у спровођењу законом прописаних надлежности.

Уаказао је и на финансијски преглед средстава које је Агенција користила из буџета и донација ради реализације планираних активности, те на Извештај о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење, који је Агенција дужна да поднесе Народној скупштини.

Навео је да је Агенција у 2018. години била веома успешна у домену међународне сарадње. Такође, указао је да је јавност константно заинтересована за проверу Извештаја и праћење имовинског стања функционера, што представља веома успешан механизам спречавања, али и сузбијања корупције, као и да Агенција долази до података који су од значаја за рад репресивних органа у решавању случајева у којима постоји сумња да је до корупције већ дошло.

Представио је податке о завршеној провери Извештаја за 275 функционера који су били у провери током 2018. године, те да је на републичком нивоу покренуто укупно 186 поступака, а на локалном нивоу 116 поступака. Такође, рекао је да је покренуто 46 поступака против директора, заменика директора и в.д. директора установа, јавних предузећа и привредних субјеката чији је оснивач јединица локалне самоуправе, као и по један поступак против председника изборне комисије и чланова управних одбора установа и привредних друштава јединица локалне самоуправе, те да је изречено укупно 310 мера због повреде Закона о Агенцији за борбу против корупције.

Указао је на важност примена концепта локалног антикорупцијског плана (ЛАП) и покрајинског антикорупцијског плана (ПАП), који је предложен моделима Агенције заснованим на идентификовању нормативних, институционалних, организационих и практичних ризика за настанак корупције и на спровођењу мера за њихово сузбијање, као и на значај успостављања система подршке јединицама локалне самоуправе за израду и усвајање локалног антикорупцијског плана и формирање тела за праћење спровођења овог документа.

Навео је препоруке садржане у Извештају, које се односе на потребу: усвајања Закона о изменама и допунама Закона о финансирању политичких активности; Закона о изменама и допунама Закона о политичким странкама доношења нове Националне стратегије за борбу против корупције као допуне Акционог плана за Поглавље 23; интензивирања сарадње са другим државним органима у области борбе против корупције; обезбеђивања неопходних инфраструктурних и кадровских услова за рад Агенције, као и одговарајуће опреме и програма, ради обезбеђења несметаног и ефикаснијег рада Агенције.

Председавајући је отворио расправу у вези са овом тачком дневног реда у којој су учествовали: Ђорђе Комленски, Неђо Јовановић и Дејан Дамњановић.

**Ђорђе Комленски** је навео да је из Извештаја јасно да се Агенција за борбу против корупције у овом извештајном периоду у потпуности кретала у оквиру својих, законом прописаних овлашћења, што је довело до изузетно позитивних резултата и изнео сугестију да се расположиви људски ресурси Агенције за борбу против корупције током текуће године у што већој мери искористе како би се пружила максимална подршка јединицама локалнеих самоуправа, у циљу спречавања ненамерних грешака до којих може доћи у њиховом раду, а које су последица незнања, с обзиром да многи функционери на свим нивоима власти нису правници по струци, што може довести до нехотичних грешака. Предложио је да Агенција сагледа најчешће грешке до којих долази у раду јединица локалне самоуправе и да се кроз организовање континуираних обука и тренинга оне у наредном периоду сведу на најмању меру. Такође, сугерисао је да Агенција за борбу против корупције мора да поведе рачуна о томе да да поступак давања сагласности за обављање одређених функција буде тако спроводен, да дата сагласност, накнадним надзором, не буде поништена.

**Неђо Јовановић** је похвалио Извештај и указао на ситуацију која се односи на већину носилаца јавних функција, а која се огледа у чињеници да Агенција, поступајући у складу са законом и у границама својих овлашћења, својим одлукама доводи до стварања правне несигурности, тако што изриче мере, од којих је једна и мера упозорења, која има превентивни карактер и служи спречавању даљег чињења које није у складу са законом. Нагласио је да проблем настаје када Агенција, након изрицања мере упозорења, поднесе прекршајну пријаву, којом се иницира поступак пред прекршајним судом, који може довести до изрицања прекршајне санкције која производи правно дејство, без да се сагледало да ли је претходно изречена мера упозорења дала позитиван ефекат, што доводи до настанка правне несигурности.

**Дејан Дамњановић** је, дајући одговор на изнете сугестије, нагласио да Агенција за борбу против корупције велику пажњу у свом раду управо поклања организовању обука, радионица и тренинга за запослене у јединицама локалне самоуправе, али да често одазив у појединим јединицама локалне самоуправе није довољно добар.

Такође, истакао је да је у припреми водич за носиоце јавних функција кји треба да информише о правима и обавезама ових лица.

Указао је да су могуће корекције на већ дате сагласности у ситуацијама када дође до промене прописа, а пре него што се оконча усаглашавање у одређеној области.

Појаснио је поступак изрицања административне мере упозорења, након које следи покретање прекршајног поступка и изразио став да је потребно извршити корекције правног оквира у тој области.

Како се више нико није јавио за реч председавајући је закључио расправу и предложио:

-да Одбор за правосуђе, државну управу и локалну самоуправу, у складу са чланом 238. Пословника Народне скупштине поднесе извештај Народној скупштини о размотреном Извештају о раду Агенције за борбу против корупције за 2018. годину, са Извештајем о спровођењу Националне стратегије за борбу против корупције и Акционог плана за примену Националне стратегије за борбу против корупције у Републици Србији за период од 2013. до 2018. године, који је поднет Народној скупштини на основу члана 26. Закона о Агенцији за борбу против корупције;

-да утврди следећи Предлог закључка који ће доставити Народној скупштини на разматрање и усвајање:

1. Народна скупштина констатује да је Извештај о раду Агенције за борбу против корупције целовито представио рад Агенције у 2018. години, у примени Закона о Агенцији за борбу против корупције, и то како у погледу конкретних резултата у раду Агенције у извршавању контролне и превентивне функције, тако и у погледу спровођења Националне стратегије за борбу против корупције и Акционог плана за примену Националне стратегије за борбу против корупције у 2018. години.

Народна скупштина подржава напоре и активности Агенције за борбу против корупције у јачању интегритета и одговорности институција и функционера, као и запослених у управи у циљу сузбијања корупције, како у управи тако и у друштву у целини.

2. Народна скупштина препоручује Влади да предузме све потребне активности како би се обезбедила што потпунија примена Закона о спречавању корупције и остваривање антикорупцијских циљева кроз континуирано јачање транспарентности у раду државних органа, стварању услова за остваривање права на адекватан приступ евиденцијама и документацији државних органа и организација и других правних лица, од значаја за поступке које води Агенција, те прецизирање правила о правима и обавезама функционера, као и јаснија и строжа правила о њиховој одговорности.

3. Народна скупштина позива Владу да, у циљу превенције корупције, ради на унапређивању нормативног оквира у области финансирања политичких активности и јаснијег дефинисања спорних појмова и питања која се односе на групе грађана.

4. Народна скупштина подржава Владу, да у оквиру својих надлежности, интензивира сарадњу са другим државним органима у области борбе против корупције и сузбијању организованог криминала, тероризма и корупције.

5. Народна скупштина препоручује Влади да обезбеди неопходне инфраструктурне и кадровске услове, као и одговарајућу опрему и програме, ради побољшавања услова за несметан и ефикасан рад Агенције.

6. Народна скупштина се обавезује да ће обезбедити усклађеност законских решења и створити јединствен и конзистентан правни оквир који уређује област борбе против корупције.

7. Народна скупштина позива Владу да редовно подноси Народној скупштини извештај о спровођењу ових закључака.

8. Овај закључак објавити у „Службеном гласнику Републике Србије";

-да за представника предлагача на седници Народне скупштине буде одређен Петар Петровић, председник Одбора.

Чланови Одбора су **већином гласова** усвојили наведене предлоге.

**ЧЕТВРТА ТАЧКА** - Разматрање Предлога одлуке за избор судија које се први пут бирају на судијску функцију, који је поднео Високи савет судства (број: 119-1851/19, од 13. 6. 2019.).

Петар Петровић је отворио расправу у вези са овом тачком дневног реда, па како се нико није јавио за реч ставио је на гласање предлог:

-да Одбор за правосуђе, државну управу и локалну самоуправу констатује да је Предлог одлуке о избору судија који се први пут бирају на судијску функцију Високи савет судства поднео као овлашћени предлагач, у складу са чланом 50. став 4. Закона о судијама;

-да Одбор одлучи да предложи Народној скупштини да прихвати Предлог одлуке о избору судије који се први пут бира на судијску функцију за Прекршајни суд у Панчеву;

-да за известиоца Одбора на седници Народне скупштине буде одређен Петар Петровић, председник Одбора.

Чланови Одбора су **већином гласова** усвојили наведене предлоге.

**ПЕТА ТАЧКА -** Разматрање Предлога одлуке за избор заменика јавних тужилаца, који је поднело Државно веће тужилаца (број: 119-1875/19, од 13. 6. 2019.).

Петар Петровић је отворио расправу у вези са овом тачком дневног реда, па како се нико није јавио за реч ставио је на гласање предлог:

-да Одбор за правосуђе, државну управу и локалну самоуправу констатује да је Предлог одлуке о избору заменика јавног тужиоца поднело Државно веће тужилаца као овлашћени предлагач, у складу са чланом 75. став 1. Закона о јавном тужилаштву и чланом 13. алинеја друга Закона о државном већу тужилаца;

-да Одбор одлучи да предложи Народној скупштини да прихвати Предлог одлуке о избору заменика јавног тужиоца у Основном јавном тужилаштву у Младеновцу и Основном јавном тужилаштву у Аранђеловцу;

-да за известиоца Одбора на седници Народне скупштине буде одређен Петар Петровић, председник Одбора.

Чланови Одбора су **већином гласова** усвојили наведене предлоге.

Седница је завршена у 13,15 часова.

СЕКРЕТАР ПРЕДСЕДНИК

Сања Пецељ Петар Петровић